Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma sokeri



Virallinen lehti nro C 062 , 27/02/1997 s. 0062 - 0063



AFRIKAN, KARIBIAN JA TYYNENMEREN MAIDEN JA EUROOPAN UNIONIN VÄLILLÄ SOLMITUN YLEISSOPIMUKSEN NOJALLA JÄRJESTETTÄVÄ YHTEISKOKOUS (AKT-EU) PÄÄTÖSLAUSELMA () sokeri AKT-EU-yhteiskokous, joka kokoontui Luxemburgissa 23. ja 26. syyskuuta 1996 välisenä aikana, A. palauttaa mieliin Windhoekissa (Namibia) 18. ja 22. maaliskuuta 1996 välisenä aikana pitämässään 22. kokouksessa hyväksymänsä päätöslauselman sokerista, B. palauttaa mieliin AKT:n neuvoston Apialla (Länsi-Samoa) 24. ja 26. kesäkuuta 1996 välisenä aikana pitämässään 63. kokouksessa samasta aiheesta hyväksymän päätöslauselman, C. painottaa sokeria koskevan pöytäkirjan ja sokerin erityistä suosituimmuusasemaa (SPS) koskevan sopimuksen mukaisesti EU:hun vietävän sokerin merkitystä allekirjoittajavaltioilleen, D. palauttaa mieliin AKT:n sitoumuksen laatia EU:lle raakaa ruokosokeria koskevat vaatimukset sokeria koskevan pöytäkirjan ja SPS-sopimuksen ehtojen ja sääntöjen mukaisesti sekä tästä kummallekin sopijapuolelle koituvan hyödyn, E. panee merkille, että sokeriteollisuus on vaikuttanut merkittävästi sosiaaliseen ja taloudelliseen kehitykseen sekä edistänyt demokratiaa, hyvää hallintoa ja oikeudenmukaisuutta ja näin ollen myös poliittista vakautta kyseisissä maissa, F. panee merkille myös sen, että AKT-maat odottavat edelleen tarjousta myyntikaudella 1996/1997 sovellettavasta takuuhinnasta, G. on huolestunut EU:n rajoittavan hinnoittelupolitiikan kielteisistä vaikutuksista AKT:n sokeriteollisuuteen, joka on kärsinyt muun muassa tuonti-inflaatiosta, H. panee merkille, että sokerista vastaavat AKT-maiden ministerit ovat jo laatineet toimintasuunnitelman teollisuutensa nostamiseksi tehokkaammalle ja kilpailukykyisemmälle tasolle, ja ottaa huomioon, että se aiheuttaa lisäkustannuksia AKT-maille, I. on huolestunut siitä, että EU ei ole vieläkään sitoutunut auttamaan AKT-maita suurten kuljetuskustannusten aiheuttaman taakan keventämisessä huolimatta siitä, että kyse on todellakin tekijöistä, joihin AKT-maat eivät voi vaikuttaa, J. panee merkille EU:n vapaakauppa-alueneuvottelujen edistymisen useampien kolmansien maiden ja kaupparyhmittymien kanssa, joihin kuuluu myös sokeria tuottavia maita; 1. Pyytää EU:ta i) tunnustamaan täysin sokeriteollisuuden merkityksen kyseisten AKT-maiden taloudelle ja niiden sosiaaliselle ja taloudelliselle kehitykselle; ii) varmistamaan, että AKT-maiden sokerista tarjotussa hinnassa otetaan huomioon vuosittaisessa muistiossa esitetyt sosiaaliset ja taloudelliset tekijät; iii) tutkimaan tarkasti vuonna 1992 tehtyä sokerin kuljetuskustannuksia koskevaa tutkimusta ja käynnistämään tukitoimet korkeiden kuljetuskustannusten AKT-valtioille aiheuttamaan taakan keventämiseksi; iv) varmistamaan, että sen AKT-maille antamiin sitoumuksiin eivät vaikuta mitkään kolmansien maiden tai kaupparyhmittymien kanssa solmitut vapaakauppasopimukset tai muut kaupan vapauttamista koskevat sopimukset siten, että se lisää sokerin kauppasopimusten ulkopuolelle jäävien herkkien tuotteiden luetteloon, tai siten, että se laatii jonkin muun säännöksen, jolla on vastaava vaikutus; 2. Antaa puheenjohtajilleen tehtäväksi toimittaa tämä päätöslauselma AKT-EU-neuvostolle ja komissiolle.